Ved søbred med småurter forstås områder ved søer og vandhuller, hvor der vokser små amfibiske planter på lavt vand eller på tidvis udtørret bund. Kendetegnende for sådanne søer er, at de har ret næringsfattigt vand, at de kan være små og periodevis udtørrede.  Plantevækst Karakteristiske planter på sådanne vandhulsbredder er strandbo, vandranke, aflangbladet vandaks, pilledrager, liden siv, nålesumpstrå, spæd pindsvineknop, bækarvearter, brun fladaks, dyndurt, børstekogleaks, tudsesiv og liden tusindgylden.  Geografisk udbredelse Udbredelsen i Danmark er ikke særlig godt kendt. Den kan forekomme med små arealer i form af vandhuller i næringsfattige miljøer som heder og plantager. Visse steder vil naturtypen kunne træffes ved bredden af lobeliesøer, kransnålalge-søer eller andre søtyper.